钦定古今图书集成/理学汇编/学行典/第285卷 > 刘勰新论 > 《请崇礼让疏》庾峻
## 钦定古今图书集成/理学汇编/学行典/第285卷 > 刘勰新论 > 《请崇礼让疏》庾峻

峻拜侍中，加谏议大夫、常侍。风俗趣竞，礼让凌迟。峻上疏曰：

臣闻“黎庶之性，人众而贤寡；设官分职，则官寡而贤
众。为贤众而多官，则妨化；以无官而弃贤，则废道。是
故圣王之御世也，因人之性，或出或处，故有朝廷之
士，又有山林之士。朝廷之士，佐主成化，犹人之有股
肱心膂，共为一体也。山林之士，被褐怀玉，太上栖于
丘园，高节出于众庶。其次轻爵服，远耻辱以全名；最
下就列位，惟无功而能知止。彼其清劭足以抑贪污，
退让足以息鄙事，故在朝之士，闻其风而悦之，将受
爵者，皆耻躬之不逮。斯山林之士，避宠之臣，所以为
美也。”先王嘉之节虽离世而德合于主，行虽诡朝而
功同于政，故大者有玉帛之命，其次有几杖之礼，以
厚德载物，出处有地。既廊庙多贤才，而野人亦不失
为君子，此先王之弘也。秦塞斯路，利出一官，唯有处
士之名，而无爵列于朝者，商君谓之“六蝎”，韩非谓之
“五蠹。”时不知德，唯爵是闻。故闾阎以公乘侮其乡人，
郎中以上爵傲其父兄。汉祖反之，大畅斯否。任萧、曹
以天下，重四皓于南山，以张良之勋，而班在叔孙之
后。盖公之贱，而曹相谘之以政。帝王贵德于上，俗亦
反本于下。故田叔等十人，汉廷臣无能出其右者，而
未尝干禄于时。以释之之贵，结王生之袜于朝，而其
名愈重。自非主臣尚德兼爱，孰能通天下之志，如此
其大者乎？夫不革百王之弊，徒务救世之政，文士竞
智而务入，武夫恃力而争先，官高矣而意未满，功报
矣其“求不已。又国无随才任官之制，俗无难进易退
之耻。位一高，虽无功而不见下，已负败而后见用。故
因前而升，则处士之路塞矣。”又仕者黜陟无章，是以
普天之下，先竞而后让，举世之士，有进而无退。大人
溺于动俗，执政挠于群言，衡石为之失平，清浊安可
复分？昔者先王患向之所以取天下者今之为弊，是
故功成必改其物，业定必易其教。虽以爵禄，使下臣
无贪陵之行；虽以甲兵，定功主无穷武之悔也。臣愚
以为古者大夫七十悬车，今自非元功国老、三司上
才，可听七十致仕，则仕无怀禄之嫌矣；其父母八十，
可听终养，则孝莫大于事亲矣。吏历试无绩，依古终
身不仕，则官无秕政矣。能小而不能大，可降还莅小
则使人以器矣。人主进人以礼，退人以礼，人臣亦量
能受爵矣。其有孝如王阳，临九折而去官；洁如贡禹，
冠一免而不著；及知止如王孙，知足如疏广，虽去列
位而居东野。与人父言依于慈，与人子言依于孝。此
其出言合于国检危行彰于本朝，去势如脱屣，路人
为之陨涕；“辞宠如金石，庸夫为之兴行。是故先王许
之，而圣人贵之。夫人之性陵上，犹水之趣下也，益而
不已必决，升而不已必困。”始于匹夫，行义不敦，终于
皇舆，为之败绩，固不可不慎也。下人并心进趣，上宜
以退让去其甚者，退让不可以刑罚使。莫若听朝士
时时从志山林，往往间出，无使入者不能复出，往者
不能复返，然后“出处交泰，提衡而立，时靡有争，天下
可得而化”矣。